Selecţionerul echipei de fotbal a Irlandei de Nord, Michael O'Neill, a anunţat, luni, că fundaşul Jamal Lewis şi extrema Ross McCausland nu vor putea juca în meciul amical cu România, de vineri, de la Bucureşti, potrivit site-ului Federaţiei nord-irlandeze, potrivit Agerpres.
O'Neill, care a convocat un lot de 26 de jucători pentru partidele cu România şi Scoţia, a precizat că fundaşul Jamal Lewis, care este împrumutat la Watford de Newcastle United, nu va juca în mod cert împotriva României, dar ar putea fi disponibil pentru meciul cu Scoţia. Cu o situaţie similară se confruntă Ross McCausland (Glasgow Rangers), care ar putea evolua în al doilea meci, în cazul în care tratamentul să roade.
''Atât Ross, cât şi Jamal au revenit la cluburi a se trata, dar sperăm să ni se alăture când vom sosi în Scoţia'', a declarat selecţionerul Irlandei de Nord. O'Neill a menţionat că are şi jucători cu contuzii după meciurile din weekend, dar speră ca aceştia să fie apţi pentru partidele de pregătire.
Totodată, el a dezvăluit că l-a convocat şi pe atacantul Shayne Lavery (Blackpool).
Lotul Irlandei de Nord se pregăteşte la Manchester, în complexul campioanei Angliei (Manchester City), Etihad, echipa urmând să plece miercuri după-amiaza în România.
Michael O'Neill l-a convocat în premieră pentru această dublă pe atacantul Jamie Reid (29 ani), fost internaţional Under-21, care are un sezon excelent la Stevenage, în liga a treia engleză (League One), cu 21 de goluri marcate în 44 de apariţii.
Este de notat revenirea lui Conor Bradley (Liverpool), care a ratat toate meciurile din preliminariile EURO 2024 din cauza unei accidentări, dar şi cele ale portarului Bailey Peacock-Farrell şi mijlocaşilor Alistair McCann, Paddy Lane.
O'Neill are alţi doi debutanţi în lot, pe mijlocaşul Caolan Boyd-Munce (St Mirren) şi pe portarul Stephen McMullan (Fleetwood Town).
În schimb, lipsesc nume importante, precum consacratul fundaş Jonny Evans (Manchester United), atacantul Conor Washington (Derby County), fundaşul Michael Forbes (West Ham United), mijlocaşul Terry Devlin (Portsmouth), în timp ce atacantul Dale Taylor (Wycombe Wanderers) a fost chemat la selecţionata U21. Alte absenţe consemnate sunt ale extremelor Jordan Jones (Wigan Athletic) şi Matthew Kennedy (Kilmarnock).
Lotul Irlandei de Nord pentru meciurile cu România (22 martie, Arena Naţională - Bucureşti, ora 21:45) şi cu Scoţia (26 martie):
portari: Bailey Peacock-Farrell (Aarhus), Conor Hazard (Plymouth Argyle), Luke Southwood (Cheltenham Town), Stephen McMullan (Fleetwood Town);
fundaşi: Paddy McNair (Middlesbrough), Jamal Lewis (Watford), Daniel Ballard (Sunderland), Ciaron Brown (Oxford United), Conor Bradley (Liverpool), Trai Hume (Sunderland), Brodie Spencer (Huddersfield Town), Eoin Toal (Bolton Wanderers);
mijlocaşi: George Saville (Millwall), Jordan Thompson (Stoke City), Alistair McCann (Preston North End), Shea Charles (Southampton), Conor McMenamin (St Mirren), Paul Smyth (Queens Park Rangers), Isaac Price (Standard Liege), Patrick Lane (Portsmouth), Ross McCausland (Rangers), Caolan Boyd-Munce (St Mirren);
atacanţi: Josh Magennis (Wigan Athletic), Dion Charles (Bolton Wanderers), Callum Marshall (West Bromwich Albion), Jamie Reid (Stevenage), Shayne Lavery (Blackpool).